钦定古今图书集成/明伦汇编/闺媛典/第279卷 > 皇清十二 > 杜范妻李氏
## 钦定古今图书集成/明伦汇编/闺媛典/第279卷 > 皇清十二 > 杜范妻李氏

按《新建县志》：李氏，文学杜范妻。戊子之乱，范挈家避西山，忧悸疾作。李时归宁，闻报遄归，昼夜不寝，以侍汤药。一夕，范与诀曰：“‘汝良苦矣，吾素知汝志，老母弱息，惟汝善全’。李恸不能对，欲以死殉。既而曰：‘三世一身，孰当其难’？” 遂止。及范没，李独扃一室，甘旨而外，自奉仅𫗴粥而已。兵燹后，图籍十不一存，族人欲并户籍以渔利，李曰：“黠奴以我无知，妄诈钱耳。吾习已久，岂能欺乎？” 事遂寝。子稍长，课读不加姑息。年五十八终。